KIRJALLINEN KYSYMYS E-1680/00 esittäjä(t): Michel Hansenne (PPE-DE) komissiolle. Arvonlisävero tilaustyön yhteydessä.



Virallinen lehti nro 072 E , 06/03/2001 s. 0099 - 0099



KIRJALLINEN KYSYMYS E-1680/00 esittäjä(t): Michel Hansenne (PPE-DE) komissiolle (29. toukokuuta 2000) Aihe: Arvonlisävero tilaustyön yhteydessä Oletetaan, että jäsenvaltioon A sijoittautunut yritys lähettää tavaraa jäsenvaltioon B itsenäisen alihankkijan työstettäväksi ja että tavarat lähetetään työstämisen jälkeen jäsenvaltioon A sijoittautuneen yrityksen lukuun suoraan tavaran ostajalle, joka on sijoittautunut jäsenvaltioon C. - Onko jäsenvaltioon A sijoittautuneen yrityksen ilmoittauduttava arvonlisäverovelvolliseksi jäsenvaltiossa B kuudennen alv-direktiivin perusteella? - Jos on, niin onko olemassa yksinkertaistamistoimenpiteitä, joilla jäsenvaltioon A sijoittautunut yritys voi välttää ilmoittautumisen arvonlisäverovelvolliseksi jäsenvaltiossa B? Erotellaanko tapaukset sen mukaan, onko alihankkija laskuttanut tilaustyön jäsenvaltioon A sijoittautuneelta yritykseltä vai tämän lopulliselta asiakkaalta jäsenvaltiossa C? - Jos tällaisia yksinkertaistamistoimenpiteitä on, missä ne on julkaistu? Ovatko kaikki jäsenvaltiot hyväksyneet ne? - Jos komissio ei ole julkaissut mahdollisia yksinkertaistamistoimenpiteitä, mistä se johtuu? Frederik Bolkesteinin komission puolesta antama vastaus (18. heinäkuuta 2000) On muistettava, että käsite valmistussopimukseen perustuva työ, sellaisena kuin se mainitaan kuudennen arvonlisädirektiivin (77/388/ETY(1)) 5 artiklan 5 kohdan a alakohdassa, ja tämän työn rinnastaminen tavaroiden luovutukseen kumottiin 1. tammikuuta 1996 alkaen. Tämä tapahtui 10. huhtikuuta 1995 annetun neuvoston direktiivin 95/7/EY (direktiivi direktiivin 77/388/ETY muuttamisesta ja uusista toimenpiteistä arvonlisäveron yksinkertaistamiseksi tiettyjen vapautusten soveltamisala ja niiden täytäntöönpanoa koskevat yksityiskohtaiset säännöt(2)) 1 artiklan 1 kohdalla. Tämä tarkoittaa, että 1. tammikuuta 1996 lähtien valmistussopimukseen perustuvaa työtä on pidetty irtaimeen aineelliseen omaisuuteen liittyvänä työnä. Esimerkkitapauksessa alihankkijan työn suorituspaikka määräytyy kuudennen arvonlisäverodirektiivin 28 b artiklan F jakson mukaisesti ja riippuu työsuorituksen tilaajasta. Verotuspaikkakunta on jäsenvaltio A, jos alihankkija suorittaa työn yritykselle, joka on rekisteröity arvonlisäverovelvolliseksi jäsenvaltiossa A, tai jäsenvaltio C, jos työsuorituksesta laskutettava lopullinen ostaja on rekisteröity arvonlisäverovelvolliseksi jäsenvaltiossa C. Molemmissa tapauksissa työsuorituksen tilaaja on arvonlisäverovelvollinen kuudennen arvonlisäverodirektiivin 21 artiklan 1 kohdan b alakohdan mukaisesti. Tämän vuoksi yritys, joka on rekisteröity arvonlisäverovelvolliseksi jäsenvaltiossa A tai jäsenvaltiossa C, ei ole velvollinen rekisteröitymään arvonlisäverovelvolliseksi jäsenvaltiossa B. Jos tavara sen sijaan toimitetaan muuhun jäsenvaltioon, esimerkkitapauksen arvonlisäveroon liittyvät seuraukset riippuvat asianomaisten tekemistä sopimuksista. Direktiivin 95/7/EY antamisen jälkeen arvonlisäverokomitea on tarkastellut uusien säännösten tulkintaa, jotta valmistussopimukseen perustuvaa työtä koskevaa yksinkertaistamista, josta sovittiin vuonna 1993, voitaisiin edelleen soveltaa. Jäsenvaltiot eivät kuitenkaan ole päässeet asiasta yksimielisyyteen. (1) EYVL L 145, 13.6.1977. (2) EYVL L 102, 5.5.1995.